Stubb Kauppalehden mukaan: Brittien olisi hyvä päästä äänestämään uudestaan brexitistä

Kova brexit ei välttämättä ole briteille edullinen ratkaisu, Stubb perustelee Kauppalehden mukaan.

Alexander Stubb osallistui Lontoossa järjestettyyn debattiin maan EU-erosta, Kauppalehti kertoo. Heikki Saukkomaa

Teppo Koskinen

Suomen entisen pääministerin, kansanedustaja Alexander Stubbin (kok.) mielestä Britanniassa pitäisi järjestää uusi kansanäänestys maan EU-erosta eli niin sanotusta Brexitistä, Kauppalehti kertoo.

Stubbin näkemyksen mukaan uudessa äänestyksessä äänestettäisiin joko EU:ssa pysymisestä tai niin sanotusta pehmeästä brexitistä. Pehmeällä brexitillä tarkoitetaan eron toteuttamista niin, että Britannia jäisi osaksi monia EU:n keskeisiä rakenteita, esimerkiksi sisämarkkinoita, vaikka ei olisikaan varsinaisesti EU:n jäsen. Vastapainona Britannian olisi kunnioitettava EU:n perustavia vapauksia, esimerkiksi työvoiman, palveluiden, pääomien ja tavaroiden vapaata liikkuvuutta.

Kovassa brexitissä Britannia puolestaan jäisi esimerkiksi unionin tullimuurin taakse, eikä se sen paremmin kunnioittaisi kuin nauttisi EU:n vapauksia.

Stubbin mukaan kova brexit voi kääntyä Britannian etua vastaa. Uusi kansanäänestys voitaisiin järjestää joko 2018 tai 2020, Kauppalehti siteeraa Stubbia.

Kauppalehden mukaan Stubb kertoi kannastaan Lontoossa järjestetyssä Intelligence Squared -debatissa, johon osallistui myös Britannian EU-eroa ajaneen Ukip-puolueen parlamenttiedustaja.

Lähde: Kauppalehti